送唐彥博宰安豐兼寄呈淮西帥趙渭師郎中
作者：范成大
朝代：宋

paragraphs: 唐子皦自鮮，水清石粼粼。
繡腸五車書，不鄙簿領塵。
黟山與桂嶺，一笑二十春。
天涯會面難，歲晚情話真。
五管無賢侯，但有嵐煙昏。
此豈功名場，往戍清淮濱。
北門詩書帥，平生吾故人。
問訊今何如，凌煙上星辰。
爲言落南客，病作寒螿呻。
飄飄北歸夢，夜繞吳淞雲。